## Pravilnik o industrijskom obličju

### NN 146/1999 (28.12.1999.), Pravilnik o industrijskom obličju

# DRŽAVNI ZAVOD ZA INTELEKTUALNO VLASNIŠTVO

Na temelju članka 58. Zakona o industrijskom obličju ("Narodne novine"
broj 78/99.), ravnatelj Državnog zavoda za intelektualno vlasništvo donosi

## **PRAVILNIK O INDUSTRIJSKOM OBLIČJU**

I. TEMELJNE ODREDBE

*Područje i opseg primjene*

Članak 1.

Pravilnikom o industrijskom obličju (u daljnjem tekstu: Pravilnik) pobliže
se uređuju neka pitanja sadržana u Zakonu o industrijskom obličju (u daljnjem
tekstu: Zakon) u svezi s postupcima koji se vode pred Državnim zavodom
za intelektualno vlasništvo (u daljnjem tekstu: Zavod).

II. PRIJAVA INDUSTRIJSKOG OBLIČJA

*Sadržaj sastojaka i priloga uz prijavu*

Članak 2.

1) Prijava industrijskog obličja mora sadržavati:

1. izričiti zahtjev za priznanje industrijskog obličja;

2. ime i prezime podnositelja prijave, ako je podnositelj fizička osoba,
ili, ako je podnositelj prijave pravna osoba, tvrtku ili naziv podnositelja
(u daljnjem tekstu: ime podnositelja prijave);

3. adresu podnositelja prijave (ulica, kućni broj, poštanski broj, mjesto,
država); u prijavi je poželjno navesti i druge adrese ili oblike uspostave
veze s podnositeljem prijave;

4. ime i adresu oblikovatelja, ako on nije podnositelj prijave;

5. podatke o zastupniku, ako podnositelj prijave ima zastupnika; točke
2. i 3. ovoga članka na istovjetan način se primjenjuju na zastupnike;

6. fotografije odnosno grafičke prikaze prijavljenog obličja;

7. naznaku proizvoda (dijela proizvoda) na koji(e) se obličje primjenjuje
prema Lokarnskom sporazumu o Međunarodnoj klasifikaciji za industrijski
dizajn (u daljnjem tekstu: Međunarodna klasifikacija);

8. podatke o zatraženom pravu prvenstva, i to:

- datum izložbenog prava prvenstva,

- datum i broj prijave koja je temelj za priznanje ranijeg prava prvenstva
(u daljnjem tekstu: prva prijava) i ime države u kojoj je ta prijava podnesena;

9. naznaku objave obličja u boji;

10. naznaku ukupnoga broja obličja, ako je podnesena višestruka prijava;

11. naznaku odgode objave, ako je odgoda zatražena;

12. potpis ili pečat podnositelja prijave ili potpis ili pečat njegova
zastupnika, ako ga ima;

2) Podaci iz stavka 1) ovoga članka, izuzev točke 6., navode se na obrascu
prijave koji je sastavni dio ovoga Pravilnika (obrazac D-1), ili na obrascu
koji sadržajem i izgledom u cijelosti odgovara tome obrascu.

3) Uz primjerak obrasca D-1 koji ostaje Zavodu prilaže se:

1. fotografije odnosno grafički prikazi obličja proizvoda na obrascu
D-2 koji su sastavni dio ovoga Pravilnika, a u skladu s člancima od 4.
do 9. ovoga Pravilnika;

2. uzorak plošnoga obličja kada je podnesen zahtjev za odgodu objave;

3. izjava podnositelja prijave da oblikovatelj ne želi biti naveden
u prijavi, ako je to slučaj;

4. izjava s podacima o zajedničkom predstavniku odnosno o zajedničkom
opunomoćeniku, ako prijavu podnosi više osoba;

5. dokaz o uplaćenoj pristojbi i naknadi troškova postupka ispitivanja
prijave industrijskog obličja.

4) Ako je uz prijavu industrijskoga obličja priložen i opis novosti
i osobitosti obličja, on ne smije biti dulji od 100 riječi.

*Uzorak obličja proizvoda*

Članak 3.

Ako je prijavom zatražena odgoda objave industrijskoga obličja, priloženi
uzorak plošnoga obličja ne smije biti manji od veličine koja je potrebna
za prikazivanje svih obilježja obličja proizvoda niti veći od propisane
najveće težine sadržaja kuverte približne veličine formata A4.

*Fotografije i grafički prikazi obličja proizvoda*

Članak 4.

1) Obrazac D-2 formata je A4 i sadržava kvadrate veličine 4 x 4 cm u
okviru kojih se otiskuju elektroničkim putem ili lijepe fotografije odnosno
grafički prikazi prijavljenog obličja koji ne mogu biti manji od veličine
3 x 3 cm niti veći od ukupne površine četverokuta veličine 16 x 24 cm.

2) Ako prostor na obrascu nije dovoljan za predočavanje svih fotografija
odnosno grafičkih prikaza obličja, prilaže se potreban broj kopija obrasca
u kojem slučaju se u gornjem desnom kutu unosi broj stranice. Sve priložene
i označene stranice čine jedan primjerak obrasca D-2.

Članak 5.

1) Fotografije odnosno grafički prikazi prijavljenog obličja moraju
imati prave kutove i ravne bridove, ne smiju biti presavijeni, označeni,
spojeni s obrascem probijanjem ili se međusobno preklapati na način koji
ometa jasnu vidljivost svih obilježja ili njihovo reproduciranje.

2) Ako se traži objava industrijskoga obličja u boji, Zavodu se dostavljaju
fotografije odnosno grafički prikazi u boji.

3) Prigodom objave obličja i izdavanja isprave industrijskom obličju
u boji, koristit će se najbolja tehnika reproduciranja kojom Zavod raspolaže.
U slučaju bilo kakva spora u svezi s nijansama ili tonovima boja u kojima
je obličje reproducirano, obličje proizvoda je određeno izvornim primjerkom
prikaza obličja podnesenim u prijavi industrijskog obličja.

4) U vezi s položajem obličja u prostoru, smatrat će se u postupku za
priznanje industrijskog obličja, da je pravilan položaj onaj u kojem je
obličje prikazano na obrascu prijave industrijskog obličja.

Članak 6.

1) Priložene fotografije moraju biti takve kvaliteteda su obilježja
obličja jasno vidljiva i da su pogodne za reproduciranje. Obličje mora
biti prikazano na neutralnoj i jednobojnoj osnovi.

2) Ne smatra se urednom prijava koja sadržava retuširane fotografije
(tušem, tintom ili korekturnom tekućinom).

Članak 7.

1) Grafički prikazi mogu biti u izvorniku ili elektronički tiskani otisci
izvornika uz uvjet da imaju istu kvalitetu izvornika. Moraju biti kvalitetno
izvedeni uz pomoć crtaćeg pribora ili elektroničkim putem, i to tako da
su obilježja obličja jasno vidljiva, a crte obličja pune. Poželjno je da
prostorno obličje bude prikazano u perspektivi, s tim što može sadržavati
sjene i osjenčenja radi isticanja prostornosti.

2) Neće biti uredna, prema ovom Pravilniku, prijava koja sadržava:

1. tehničke crteže kojima se predmet prikazuje u presjeku ili koji sadržavaju
osne crte i veličine;

2. grafičke prikaze na kojima se nalaze objašnjenja ili legende na predmetu
ili uz predmet;

3. grafičke prikaze koji nisu prikladni za reproduciranje.

Članak 8.

1) Fotografije odnosno grafički prikazi moraju prikazivati samo obličje
proizvoda, bez bilo kakva drugog predmeta, pripatka, osobe ili životinje.

2) Ako se jednom fotografijom odnosno grafičkim prikazom ne mogu prikazati
sva nova obilježja obličja, dostavlja se onoliko fotografija odnosno grafičkih
prikaza koliko je nužno da se prikažu sva nova obilježja obličja.

3) Ako je isto obličje predočeno s više fotografija odnosno grafičkih
prikaza, fotografije odnosno grafički prikazi moraju biti svaki zasebno
označeni brojem tako da oznaka sadržava dva broja razdvojena točkom (l.l,
1.2, 1.3 itd.). Na obrascu D-2 označava se brojem prednja strana na margini
fotografije odnosno grafičkog prikaza ili na obrascu uz fotografiju odnosno
grafički prikaz.

Članak 9.

1) U slučaju višestruke prijave, za svako obličje mora se dostaviti
posebna fotografija odnosno grafički prikaz.

2) Ako je isto obličje predočeno s više fotografija odnosno grafičkih
prikaza, fotografije odnosno grafički prikazi koji se odnose na isto obličje
moraju biti posebno označeni brojem na način iz članka 11. stavka 3) ovoga
Pravilnika (primjer: 1.1, 1.2, i 1.3. za prvo obličje, 2.1, 2.2, 2.3. za
drugo obličje).

*Sadržaj registra prijava industrijskog obličja*

Članak 10.

O prijavama industrijskoga obličja vodi se poseban registar (registar
prijava) u koji se pohranjuju sljedeći podaci:

1. broj prijave industrijskoga obličja;

2. datum podnošenja prijave;

3. podaci o zatraženom pravu prvenstva;

4. podaci o podnositelju prijave (ime i adresa podnositelja);

5. podaci o zastupniku (ime i adresa zastupnika);

6. podaci o oblikovatelju(ima) (ime i adresa), ako je oblikovatelj naveden
u prijavi;

7. prikaz obličja proizvoda za koje(a) se traži zaštita;

8. naznaka proizvoda (dijela proizvoda) na koji(e) se obličje primjenjuje
prema Međunarodnoj klasifikaciji;

9. naznaka o odgodi objave, ako je uz prijavu podnesen zahtjev za odgodu
objave;

10. datum objave prijave;

11. broj razreda i podrazreda prema Međunarodnoj klasifikaciji;

12. podaci o načinu okončanja upravnog postupka odlukom Zavoda;

13. podaci o promjenama u svezi s prijavom industrijskog obličja.

*Podaci iz prijave industrijskog obličja koji se objavljuju
u službenom glasilu*

Članak 11.

1) U službenom glasilu Zavoda objavljuju se sljedeći podaci iz prijave
industrijskog obličja:

1. broj prijave industrijskog obličja;

2. datum podnošenja prijave industrijskog obličja;

3. podaci o zatraženom pravu prvenstva, i to:

- datum izložbenog prava prvenstva,

- datum i broj prve prijave i ime države u kojoj je ta prijava podnesena;

4. prikaz obličja proizvoda;

5. naznaka proizvoda (dijela proizvoda) na koji(e) se obličje primjenjuje
prema Međunarodnoj klasifikaciji;

6. broj razreda i podrazreda prema Međunarodnoj klasifikaciji;

7. podaci o podnositelju prijave (ime i adresa podnositelja);

8. podaci o oblikovatelju (ime i adresa oblikovatelja);

9. podaci o zastupniku, ako je imenovan (ime i adresa zastupnika).

2) Ako je sporan prikaz obilježja obličja zbog tehničkih ograničenja
pri objavi fotografije odnosno grafičkoga prikaza, obličje proizvoda određeno
je izvornim primjercima fotografija ili grafičkih prikaza obličja podnesenim
u prijavi industrijskog obličja u koje, nakon objave, ima pravo uvida svaka
zainteresirana osoba.

3) Ako je zatražena odgoda objave prijave plošnog industrijskog obličja,
u službenom glasilu Zavoda objavljuju se bibliografski podaci iz stavka
1) ovoga članka, a ne objavljuje se prikaz obličja.

4) Podaci iz stavka 1) ovoga članka označuju se INID-kodovima za identifikaciju
bibliografskih podataka o industrijskom dizajnu što ih je ustanovila Svjetska
organizacija za intelektualno vlasništvo (u daljnjem tekstu: INID-kodovi).

5) Zavod će ponovno objaviti prijavu industrijskog obličja ako su, prigodom
prve objave, utvrđeni bitni nedostaci u objavi.

III. PRIGOVOR NA OBJAVLJENU PRIJAVU INDUSTRIJSKOG OBLIČJA

*Način podnošenja prigovora*

Članak 12.

1) Za svaku objavljenu prijavu industrijskog obličja koja se osporava
(u daljnjem tekstu: osporavana prijava) podnosi se zaseban prigovor.

2) Prigovor na osporavanu prijavu mora sadržavati:

1. broj i datum objave osporavane prijave industrijskoga obličja;

2. naznaku da se traži odbijanje zahtjeva iz prijave industrijskoga
obličja u cijelosti ili djelomično;

3. podatke o podnositelju osporavane prijave industrijskog obličja (ime
i adresa podnositelja prijave);

4. podatke o podnositelju prigovora (ime i adresa podnositelja prigovora);

5. podatke o zastupniku (ime i adresa zastupnika), ako podnositelj prigovora
ima zastupnika;

6. razloge zbog kojih se podnosi prigovor te dokaze o tim razlozima;

7. dokaz o uplaćenoj pristojbi i naknadi troškova postupka povodom prigovora.

*Drugi uvjeti za podnošenje prigovora*

Članak 13.

1) Podnositelj prigovora mora opravdati utemeljenost razloga za prigovor
podnošenjem Zavodu odgovarajuće dokumentacije.

2) Ako se prigovor podnosi zbog istovjetnosti ili sličnosti obličja
iz osporavane prijave s ranije zaštićenim industrijskim obličjem, podnositelj
prigovora mora dokazati da je njegovo industrijsko obličje zaštićeno prije
nastanka prava prvenstva osporavane prijave.

3) Ako se prigovor podnosi zbog istovjetnosti ili bitne sličnosti obličja
iz osporavane prijave s nazivom tvrtke ili bitnim dijelom tvrtke, podnositelj
prigovora mora dokazati da je tvrtka upisana u sudski registar i da je
osnovana prije nastanka prava prvenstva osporavane prijave.

4) Ako se prigovor podnosi zbog istovjetnosti ili bitne sličnosti obličja
iz osporavane prijave s imenom i prezimenom ili likom fizičke osobe, podnositelj
prigovora mora odgovarajućom dokumentacijom dokazati postojanje tih osobnih
prava prije nastanka prava prvenstva osporavane prijave.

5) Ako se prigovor podnosi zbog povrede ostalih prava industrijskog
vlasništva, podnositelj prigovora mora podnijeti dokaz o zaštićenom pravu
na koje se ta povreda odnosi, te dokaze iz kojih je vidljivo da bi upis
obličja iz osporavane prijave u registar industrijskih obličja vrijeđao
neko od ranijih prava industrijskog vlasništva.

6) Ako se prigovor podnosi zbog povrede autorskoga prava, podnositelj
prigovora mora dokazati da je autor odnosno nositelj autorskoga prava i
navesti autorsko djelo koje je predmet povrede, te navesti dokaze iz kojih
je vidljivo da bi upis obličja iz osporavane prijave u registar industrijskih
obličja vrijeđao autorsko djelo.

IV. REGISTAR INDUSTRIJSKIH OBLIČJA, OBJAVA INDUSTRIJSKOG OBLIČJA,
ISPRAVA O INDUSTRIJSKOM OBLIČJU

*Sadržaj registra industrijskih obličja*

Članak 14.

1) Podaci koje sadržava registar industrijskih obličja jesu:

1. broj industrijskog obličja i datum donošenja odluke o priznanju industrijskog
obličja i upisa industrijskog obličja u registar;

2. datum objave industrijskog obličja u službenom glasilu Zavoda;

3. datum podnošenja prijave industrijskog obličja i broj prijave;

4. podaci o priznatom pravu prvenstva, i to:

- datum izložbenog prava prvenstva,

- datum i broj prve prijave i ime države u kojoj je ta prijava podnesena;

5. podaci o nositelju industrijskog obličja (ime i adresa nositelja
industrijskog obličja);

6. podaci o oblikovatelju (ime i adresa oblikovatelja), ako je bio naveden
u prijavi industrijskog obličja;

7. podaci o zastupniku, ako nositelj industrijskog obličja ima zastupnika
(ime i adresa zastupnika);

8. prikaz obličja i podatak o vrsti obličja (prostorno ili plošno obličje);

9. naziv vrste proizvoda ili njegova dijela na koje se obličje primjenjuje
i klasifikacijski broj prema Međunarodnoj klasifikaciji;

10. datum do kojega industrijsko obličje vrijedi i podatke o produženju
vrijednosti industrijskog obličja;

11. podaci o promjenama koje se odnose na industrijsko obličje: prijenos
prava, podaci o zalogu, promjene imena i adrese nositelja industrijskog
obličja, podaci o licenciji i drugi podaci bitni za pravni status nositelja
industrijskog obličja ili samoga industrijskog obličja;

12. podaci o prestanku vrijednosti industrijskog obličja, te temelj
prestanka.

*Podaci o industrijskom obličju koji se objavljuju u službenom
glasilu*

Članak 15.

1) Podaci o industrijskom obličju koji se objavljuju u službenom glasilu
Zavoda jesu:

1. broj industrijskog obličja i datum donošenja odluke o priznanju industrijskog
obličja i upisa industrijskog obličja u registar;

2. datum podnošenja prijave industrijskog obličja i broj prijave;

3. podaci o priznatom pravu prvenstva;

4. podaci o nositelju industrijskog obličja (ime i adresa nositelja
industrijskog obličja);

5. podaci o oblikovatelju (ime i adresa oblikovatelja);

6. podaci o zastupniku, ako nositelj industrijskog obličja ima zastupnika
(ime i adresa zastupnika);

7. prikaz obličja i podatak o vrsti obličja (prostorno ili plošno obličje);

8. naziv vrste proizvoda ili njegova dijela za koje je obličje namijenjeno
i broj razreda i podrazreda prema Međunarodnoj klasifikaciji;

2) Podaci iz stavka 1) ovoga članka označuju se INID kodovima.

3) U službenom glasilu Zavoda objavljuju se i odgovarajući podaci iz
stavka 1) ovoga članka povodom:

1. upisa promjena u registar industrijskih obličja;

2. prestanka vrijednosti industrijskog obličja;

3. produženja vrijednosti industrijskog obličja.

*Podaci koje sadržava Isprava o industrijskom obličju*

Članak 16.

1) Podaci koje sadržava Isprava o industrijskom obličju jesu:

1. broj industrijskog obličja i datum upisa industrijskog obličja u
registar;

2. datum podnošenja prijave industrijskog obličja i broj prijave;

3. podaci o priznatom pravu prvenstva;

4. podaci o nositelju industrijskog obličja (ime i adresa nositelja
industrijskog obličja);

5. podaci o oblikovatelju (ime i adresa oblikovatelja);

6. podaci o zastupniku, ako nositelj industrijskog obličja ima zastupnika
(ime i adresa zastupnika);

7. prikaz obličja i podatak o vrsti obličja (prostorno ili plošno obličje);

8. datum do kojega industrijsko obličje vrijedi;

9. datum objave industrijskog obličja u službenom glasilu Zavoda.

2) Podaci iz stavka 1) ovoga članka označuju se INID kodovima.

3) Ako je industrijsko obličje priznato temeljem višestruke prijave,
Zavod izdaje jedinstvenu ispravu ili zasebnu ispravu za svako obličje na
zahtjev nositelja prava.

V. UPIS PROMJENA U REGISTRE

*Zahtjev za upis promjena*

Članak 17.

1) Upis promjene pokreće se pisanim zahtjevom na propisanom obrascu
koji je sastavni dio ovoga Pravilnika (obrazac D-3).

2) Ako je zahtjev za upis promjene podnesen u skladu s člankom 18. ovoga
Pravilnika i ako odgovara zakonom propisanim uvjetima, Zavod donosi rješenje
o upisu promjene.

3) Ako zahtjev za upis promjene nije podnesen u skladu s člankom 18.
ovoga Pravilnika, Zavod poziva podnositelja zahtjeva da zahtjev uredi u
roku od 60 dana od dana primitka poziva; ako podnositelj zahtjeva ne postupi
prema pozivu Zavoda u propisanom roku, zahtjev za upis promjene se odbacuje.

4) Ako zahtjev za upis promjene ne udovoljava zakonom propisanim uvjetima
ili ako podaci iz zahtjeva ne odgovaraju podacima iz registra prijava odnosno
registra industrijskih obličja, Zavod poziva podnositelja zahtjeva da se
u roku od 60 dana od dana primitka poziva očituje o razlozima zbog kojih
se upis promjene ne može obaviti; ako podnositelj zahtjeva ne postupi prema
pozivu Zavoda u propisanom roku, Zavod odbija zahtjev za upis promjene.

*Sadržaj zahtjeva za upis promjene*

Članak 18.

Zahtjev za upis promjene mora sadržavati:

1. broj prijave industrijskog obličja odnosno broj industrijskog obličja;

2. podatke o podnositelju prijave odnosno podatke o nositelju industrijskog
obličja;

3. podatke o zastupniku, ako podnositelj zahtjeva ima zastupnika;

4. jasnu naznaku o kojoj je vrsti promjene na industrijskom obličju
riječ;

5. dokaz o pravnom temelju promjene;

6. potpis ili pečat podnositelja zahtjeva;

7. dokaz o uplaćenoj pristojbi i naknadi troškova postupka za upis promjene.

VI. PRODUŽENJE, PRESTANAK VRIJEDNOSTI INDUSTRIJSKOG OBLIČJA,
NIŠTAVOST

*Sadržaj zahtjeva za produženje vrijednosti industrijskog
obličja*

Članak 19.

1) Zahtjev za produženje vrijednosti industrijskog obličja podnosi se
na propisanom obrascu koji je sastavni dio ovoga Pravilnika (obrazac D-4).

2) Zahtjev iz stavka 1) ovoga članka sadržava:

1. broj industrijskog obličja i datum do kojega industrijsko obličje
vrijedi;

2. datum podnošenja prijave industrijskog obličja;

3. podatke o nositelju industrijskog obličja (ime i adresu nositelja
industrijskog obličja);

4. podatke o zastupniku, ako nositelj industrijskog obličja ima zastupnika
(ime i adresu zastupnika);

5. broj obličja iz višestruke prijave za koje(a) se traži produženje
vrijednosti;

6. potpis ili pečat podnositelja zahtjeva;

7. dokaz o uplati pristojbe i naknade troškova postupka.

*Sadržaj prijedloga za proglašavanje ništavim rješenja o priznanju
industrijskog obličja*

Članak 20.

1) Prijedlog za proglašavanje ništavim rješenja o priznanju industrijskog
obličja mora sadržavati:

1. broj industrijskog obličja za koje se traži proglašavanje rješenja
ništavim;

2. podatke o nositelju industrijskog obličja za koje se traži proglašavanje
rješenja ništavim (ime i adresa nositelja industrijskog obličja);

3. podatke o podnositelju prijedloga (ime i adresu podnositelja prijedloga);

4. podatke o zastupniku, ako podnositelj prijedloga ima zastupnika (ime
i adresa zastupnika);

5. jasnu naznaku da se traži proglašavanje ništavim rješenja o priznanju
industrijskog obličja;

6. razloge zbog kojih se podnosi prijedlog za proglašavanje rješenja
ništavim i dokaze o tim razlozima;

7. potpis ili pečat podnositelja prijedloga;

8. dokaz o uplati pristojbe i naknade troškova postupka.

VII. ZAVRŠNE ODREDBE

Članak 21.

Danom početka primjene ovoga Pravilnika prestaju vrijediti odredbe Pravilnika
o postupku za priznanje prava na model odnosno uzorak ("Narodnim novinama"
br. 53/91.) i pripadajući obrasci koji su sastavni dio toga Pravilnika.

Članak 22.

Ovaj Pravilnik stupa na snagu danom objave u "Narodnim novinama", a
primjenjuje se od 1. siječnja 2000. godine.

Klasa: 010-01/99-01/012
Urbroj: 559-01-99-01
Zagreb, 22. prosinca 1999.

Ravnatelj
**mr. sc. Nikola Kopčić,** v. r.

![](dodatni/371724.gif)

![](dodatni/371725.gif)

![](dodatni/371726.gif)

![](dodatni/371727.gif)

![](dodatni/371728.gif)

![](dodatni/371729.gif)

![](dodatni/371730.gif)

Pravilnik, NN 146/1999-2249